Man sterf nadat hy glo onder bakkie belandArgieffoto ŉ 23-jarige man sal Dinsdag in die Knysna-landdroshof verskyn nadat hy glo Sondag in die vroeë oggendure met sy bakkie oor sy vriend gery het. Kapt. Bernadine Steyn, woordvoerder van die polisie, het gesê die man het omstreeks 01:50 in Langstraat, Knysna, agter die stuurwiel van sy Colt-bakkie gesit. Hy het sy 22-jarige vriend, Jared Lomas, wat langs die bakkie gestaan het aan sy kraag gegryp en weggetrek terwyl hy steeds aan hom vasgehou het. Lomas het onder die bakkie se wiele beland. “Hy is na ŉ hospitaal in die omgewing gehaas, maar is met sy aankoms dood verklaar,” het Steyn gesê. Die bestuurder van die bakkie is enkele ure later by sy huis in hegtenis geneem op ŉ aanklag van moord. Steyn het gesê dit is nie in hierdie stadium duidelik of die bestuurder ŉ grap wou maak en of die twee mans in ŉ rusie betrokke was nie. “Die omstandighede van die voorval sal deel vorm van die polisie se ondersoek,” het sy gesê.